Die Gautengse regering het volgens die DA, VF Plus en die vakbond Nehawu hom nie gesteur aan klagtes dat die gebou gevaarlik is nie.
Jacob Mamabolo, Gautengse LUR van infrastruktuurontwikkeling, het egter gesê daar is nog geen bewyse dat die brand verband hou met die swak toestand van die gebou nie. Die moontlikheid van brandstigting word ook ondersoek.
“Hoewel ’n mens nie wil spekuleer oor hoe die brand op die 23ste verdieping ontstaan het nie, is daar ’n moontlikheid dat dit met opset gestig is om prosesse te frustreer. Die brand het in die kantore van die gesondheidsdepartement se regsdienste gebeur,” het Mamabolo gesê.
Premier David Makhura het gesê hy was baie bekommerd oor die regsdokumente omdat die gesondheidsdepartement baie hofsake hanteer, maar hy het verneem die meeste daarvan word elders gestoor en is veilig.
Nehawu het Woensdag aan eNCA gesê hy het aan drie LUR’e in die provinsie geskryf om sy kommer oor die toestand van die gebou uit te spreek, maar is geïgnoreer. Volgens die vakbond was dit die derde brand in die gebou vanjaar. Nehawu sê hy beplan om ’n klag by die Johannesburg-polisiekantoor in te dien.
Jack Bloom, woordvoerder oor gesondheid in Gauteng, en Alan Fuchs, woordvoerder oor infrastruktuurontwikkeling in die provinsie, het Donderdagoggend in ’n gesamentlike mediaverklaring gesê hulle gaan die bedankings by die provinsiale wetgewer versoek. “Die LUR’e moet verantwoordelikheid aanvaar vir hul versuim om ag te slaan op verskeie waarskuwings dat die gebou ’n veiligheidsrisiko is en personeel na ’n ander plek verskuif moet word.”
Die ANC in Gauteng het Donderdag laatmiddag in ’n verklaring gesê hy vind dit onsmaaklik dat die “onsensitiewe DA” die tragiese voorval gebruik om “politieke punte te wen en die publiek met halwe waarhede te mislei”.
Die DA het in ’n verklaring gesê dié nalatigheid herinner sterk aan die Life Esidimeni-tragedie, asook aan die voorval verlede jaar toe die dak van die Charlotte Maxeke-hospitaal in Johannesburg ineengestort het. Dit is tekenend van die gevaar van swak instandhouding deur die provinsiale regering, meen die DA.
Makhura het gesê die regering was in ’n proses om die departemente in die betrokke gebou na ’n veiliger gebou te verskuif.
Dié verskuiwings is volgens Makhura gegrond op die verslag dat die gebou nie in ’n goeie toestand was nie.
Hy het benadruk dat hy die nasionale tesourie gaan versoek om die verskuiwingsproses van die oorblywende sewe geboue te bespoedig.